정조 14년 · 목
書狀官別單以爲聞見事件臣於沿途及留燕時彼中事情另加採探條列于左一彼地年事昨年夏秋之交久澇傷稼遼陽以東殆同赤地方自官散銀賙賑自瀋陽至山海關比遼東稍勝而猶遜於關外飢民之號丐者至燕京相續昨冬寒酷皇城內凍死者甚衆惟此根本之地多有失所之民者縱云飢饉之所致亦似接濟之乖方一今年萬壽節伊犂烏魯木齊兩處廢員二百七十餘人等請建萬壽亭經壇要伸祝釐之悃皇帝謂以設法邀恩特旨禁抑蓋從前遇有慶典坐事廢斥之輩或因私建亭壇至蒙滌用皇帝深知其弊斷然不從只許王公大臣稱慶之請阿桂和珅福長安金簡等總理稱慶事務皇帝雖令節省而群下奉行務極侈大內外宮殿大小儀物無不新辦自燕京至圓明園樓臺餙以金珠翡翠假山亦設寺院人物動其機括則門窓開闔人物活動營辦之資無慮屢萬萬而一毫不費官帑外而列省三品以上大員俱有進獻內而各部院堂官悉捐米俸又以兩淮鹽院所納四百萬金助之方自南京營造及期輸致云一安南國在廣西省之南卽古之交趾也安南之東又有廣南殆若安南之屬國而亦不臣事再昨年廣南人阮惠糾合人衆攻破安南戕害其王而自立安南王之子黎維祈與其母逃難浮海至廣西省請援該省總督福康安以聞皇帝命該省將軍孫士毅發兵討之未及一日收復黎城黎城卽安南都城也阮惠敗走廣南而官兵亦多折傷封黎維祈爲安南國王官兵纔撤回而阮惠復悉衆來戰維祈畏㥘走匿民間黎城失守士毅又進兵阮惠大懼遣人請降康安士毅等却而不納阮惠改名光平將被擒官兵厚資以送遣其親侄厚遺康安懇請齎表進京康安條奏光平誠心內附且陳維祈㥘懦不堪狀皇帝覽奏赦光平罪特許來使進京仍下旨曰安南雖僻處海隅然其國興廢亦關氣運黎維祈優柔廢弛是天心已厭棄黎氏朕辦理庶務無不順天而行阮光平悔罪投誠匝月之間屢勤乞降情詞肫切出於至誠且稱明年親自來京恭祝萬壽又爲陳亡天朝將士築壇奠祭尤見小心恭順黎維祈已棄印潛逃自無復令立國之理卽遣官齎來封阮光平爲安南國王光平感激不已遣其家臣六人一修常貢一謝封典請於今年三月日自該國起程趁八月上京皇帝大加褒美特賜帶又令內閣議定該國王上京時沿途官員相見儀註來使六人亦皆厚賜而每於宴班許令參坐其人雖解文字而貌甚孱劣俱着戲子蠎袍與該國舊制大異云黎維祈失國之後來住廣西省其徒屬之隨到者爲九十戶皇帝賜維祈四品爵治第於安定門外將幷致燕京而館穀之此出於爲光平絕後患之意蓋安南內訌厥由光平而始旣興師問罪旋又奪此與彼者殊非討有罪繼絕國之道故燕京之人顯有不平之論一安南國王阮光平以安南僻處炎荒未曾授時乞授正朔且以連年兵燹物力凋弊請與交市皇帝下旨曰該國王于締造之初崇奉天朝能以奉正朔爲焉務深爲嘉慰但朝鮮先期赴京于十月朔祗領憲書今安南遠在南交若照朝鮮之例遣臣到京已踰春正之期令該部卽將五十五年時憲書發交該省總督齎至鎭南關令安南鎭自轉交該國王每年着照頒發朝鮮數目屆期頒給毋庸該國遣使以示體恤至於安南交市本有所禁而該國王輸誠效悃已就藩封其境內黎元皆吾赤子兵燹之餘閭閻弊殘着該督撫水口等關准令交市以副朕同仁至意云一巴勤布卽西邊番子而在於西藏之西乃荒服之外也巴人詣西藏市易藏人多鄙薄之不肯市易巴人恨之率衆來侵皇帝令西藏將軍討之巴酋不戰卽降仍請通貢自效將軍許之昨年秋遣頭目二人從番三十名封表入貢十二月到京其人深目卷鬚紅布纏頭狀貌極怪皇帝以化外之人始爲輸誠甚優待之官給衣袴帽靴頭目二人賜四品頂帶從番三十名賜七品頂帶使之隨參宴班一昨年十一月十七日皇女下嫁於和珅之子皇女今年十七和珅子今年十八有旨約婚已有年矣乃於昨冬始行婚禮寵愛之隆粧奩之侈十倍於前駙馬福隆安時自過婚翌日輦送器玩於主第者槪論其直殆過數百萬金二十七日皇女于歸特賜帑銀三十萬大官之手奉如意珠貝拜辭於皇女轎前者無慮屢千百雖以首閣老阿桂之年老位尊亦復不免云一昨年十一月十七日省監生同赴於皇城北圍試有江蘇吳錫縣擧人與試圍鎗軍和應事覺和珅拿獲擧人及鎗軍盤詰得情二人卽斷絞罪主考及督廉官幷革職鎗軍口供亦多引高官子弟而此則置而不究云大抵科擧之弊或循情面或行銀貨內庭題目一出外人登時得知倩手外場之弊不勝紛紜雖用法甚酷而弊猶不止云一一部之內滿漢二人分治事務滿人主錢穀甲兵漢人惟簿書期會爵秩雖同主客懸殊以兵民言之則滿人悉隸旗下漢人擧爲民戶漢人之願屬旗下者號以綠旗兵而凡干徭役兵輕民重田畝之稅兵則賦粟而民或賦銀賙賑之政兵則遍及而民必抄付以此滿漢兵民之間腴瘠判異怨恨文加且國中之人非仕宦則行商販農民益病近日以來經用又多出於商稅逐廛隨肆征榷甚繁故商賈亦未免失利一皇帝於恤民之政非不勤懇而任事之臣率多壅閼遼東分賑時鳳城將只行兩朔賑政而餘皆歸於私橐且以賑銀換作唐錢飢民一月所受各不過五十文號訴無階怨聲載路臣所目擊者如此而且山海關三和縣等處俱爲行商點閱之所該地方官不卽檢視故爲稽滯行商輩久留客店盤費浩多故不得已逐卜納賂以圖速發其弊日滋怨謗狼籍大抵爲官長者廉恥都喪貨利是趨知縣厚饋知府知府善事權耍上下相蒙曲加庇護故恣行不法之事而畢竟倖逭生民困窮專由於此一凡於朝會百官各有跟隨而坐殿時竝皆屛去雖掖隸胥吏之屬亦無一人在庭東西品班只有侍衛及押班官列立齊慗寂然無譁一時行禮少不錯雜駕行時羽衛至少陪導極簡而行路之上惟聞蹄響街巷之間絕無聚觀其規模紀綱可以推知一端而但尊卑貴賤名分不明雖崇品高官混列於胥隸中全沒上下體貌○首譯張濂聞見別單一昨年十一月諭宗人府曰朕紹膺丕緖明年爲朕八旬壽辰普天臚慶朕與和親王在邸時偕受親王封爵今諸皇子年齒已長允矣式遵成憲皇六子永璿晉封質親王十一子永瑆爲成親王十五子永琰爲嘉親王十七子永璘爲貝勤其成親王以下仍居內庭緩其分府一昨年十二月諭禮部曰郊廟大祀朕無不柢肅躬行雖中祀之禮亦嘗親詣今荷上蒼春侑列聖垂庥已屆八旬理宜保養嗣後凡遇中祀遣官行禮若太廟社稷時享候朕酌量親詣用昭祀典經筵講學原不勞神較衛武之年尙少十歲歸政以前照例擧行一安南國王黎維析見廢之後皇帝特封阮光平爲國王其謝恩奏文有曰臣安南五服之外屛也自前代丁氏啓宇內屬受封而地僻桂郊天遠楓陛以化外之蹤宋皇所賜黎王桓之書元明所徵陳王烜之記十年信史事尤可徵大抵秋肅之意多春溫之澤少秪以函封請命姑賜回容固未有恩施稠疊珍珠偕玉諭而寵頒宸翰輝煌御書竝勅書而榮錫如今日大皇帝之隆恩與臣光平之遭遇者也臣廣南之田舍子爾天造草昩于黎强臣構亂淪胥以敗交南無主臣幸爲同志所推叩闕請命雖有恪恭一念之誠而未得展出入三覲之敬臣所遣親侄阮光顯齎進投順之表身未及闕而恩賜已施臣嗣遣家臣黃道秀獻上謝恩表文方當候命在關而寵綸旋降臣伏讀前後勅書聖詔諄諄以順天而行播諸溫諭聖人之心卽天也栽培傾覆大都順其自然造化生機儘于貞下起元點出繼于手串之珠天子將賜履焉欲其合壁聯珠繞北辰而綿延不窮之象也御賜之詩諄切以守封疆傳子孫爲訓而且勉之以欽久道凛持盈尤欲其兢業持守祗承天庥以長守南服之候度也夫春秋之義大一統聖天子一視同仁倂包偏覆恩澤聲敎所曁卽胥敎蓬艾咸在蓋容亭育之中顧臣寔寡昩膺此榮光由本國黎陳以上迄于貉龍建國之初創見而曠聞何以答高厚始生之萬一臣自聞封旨卽由人安起程感激懽欣急願早承恩命適勞頓感寒舊病復作伏念臣謬膺封爵卽爲南服藩屛若不自愛其身病勢增劇是在臣家國爲小而辜負大皇帝如天之恩負罪益重用敢稟明調治另改宣封日期焦急呻呤中感念無量天恩實爲至優極渥淪肌浹髓夙恙頓除于十月十五日敬謹領受御詩勅書從此司牧南交臣世世子孫恪遵聖訓永奉大淸臣以西山布衣榮膺封號自問無可報答惟于明年三月上旬起身赴京膽仰天顏恭祝大皇帝八旬萬壽竝得日聆訓諭稍知政治之本遵奉施行俾擧國臣庶蒙庥實臣之大願望也臣仰感隆恩俯攄衷素謹奉遴選家臣阮宏匡宋名朗黎梁愼等齎進謝恩表文竝謝儀款奉進再奉査照向例今年正値臣國歲貢之期任土之禮不敢稽曠謹奉家臣陳風大阮止信阮偍等將貢儀一竝恭進至關伏望聖恩曲垂矜字準賜臣所遣行价等名恭詣闕廷曕覲竝將謝儀貢儀上進庶得恪守舊章永覃新澤無缺共球之職不墜屛翰之修臣下情無任瞻天仰聖激切願望之至一安南國王謝表有曰太和保合乾施昭龍德之正中郅治流行普錫仰洪恩之溥博隆瞻逮遠素悃瞻烏欽惟大皇帝陛下豈悌爲綱中和作則敬止緝熙穆穆久道而天下化成欽明文思安安惇德而蠻夷率伏北極辰居其所南溟波不自揚聖心恢綏附懷來兩露繼風霆而潤澤天道申栽培傾覆山陵因淵谷而推移益洪勻陶鑄之至今斯皇德訓彝之無憑黨尺札千行天詔賜臣以藉寵靈而資鎭撫風行融液之春一章八句宸翰勉臣以謹持守而保封疆日朗光明之燭恩旨降而榮面梅驛德音宣而慶溢桂郊臣敢不祗承聖謨恪遵候度天顏咫尺期明年身親鳳闕之勻韶地面十三願奕世承執象方之玉帛臣下情無任瞻天仰聖不勝激感之至謹奉表稱謝而恭進儀物金子二十鎰銀子一百鎰土絹一百疋羅紈一百疋象牙三對該重二百斤一安南國王貢表有曰厥中允執衣裳咸仰于堯明惟正之供玉帛處修于夏貢擡頭見日叩首焚香欽惟大皇帝陛下福德聖人綱常宗主壽考爲綱爲紀出乎震見乎离說乎兌勞乎坎範圍在久之美成言行是訓是彝漸于東被于西曁于朔訖于南規矩必先之德行蓋亭育丕恢于聖度而寧敷仰體于天心輸誠曲軫微衷不忍限暄和于銅柱作屛寵頒新命遂獲登猥陋于寶書誠泰山滄海之難量豈勻水涓塵之能報臣仰蒙陶造劇切戴親琛球恪展幑儀正忻九千里海山之初達冠帶願偕盛會謹祝億萬年日月之長輝臣下情無任瞻天仰聖不勝激切之至而所進歲貢儀物金香爐花甁四部該重二百九兩折金子二十一錠銀盆一十二口該重六百九十一兩折銀子六十九錠沈香八百八十二兩速香一千九十五兩一明朝諸陵皇帝另加修葺上年十一月遣大臣阿彌達陵上殿宇丹艧脫落令所管之官賠修仍令工部每三年奏泒堂官往審著爲定式